99. ΑΠΟΦΑΣΗ ΥΠΟΥΡΓΩΝ ΓΕΩΡΓΙΑΣ ΚΑΙ ΣΥΓΚΟΙΝΩΝΙΩΝ Αριθ. 171755/4473/402 της 19 Δεκ. 1978/11 Ιαν. 1979 (ΦΕΚ Β΄  9) Περί διαδικασίας εξετάσεως αγραμμάτων υποψηφίων οδηγών γεωργικών Μηχανημάτων. Έχοντας υπόψη: 1.Τις διατάξεις των άρθρ. 97, παρ. 2, και ΙΙΙ του Κώδικα Οδικής Κυκλοφορίας, που κυρώθηκε με το Νόμ. 614/1977 (ΦΕΚ 167/1977 τ.Α΄), σχετικά με τις άδειες οδηγήσεως των αγροτικών μηχανημάτων και τη δημοσίευση στην Εφημερίδα της Κυβερνήσεως των αναλόγων αποφάσεων. 2.Την υπ’ αριθ. 168405/1525/2.11.77 κοινή απόφαση των Υπουργών Γεωργίας και Συγκοινωνιών «περί διαδικασίας εκδόσεως αδειών οδηγήσεως γεωργικών μηχανημάτων» (ΦΕΚ 1139 τ.Β΄) με την οποία καθιερώνονται γραπτές εξετάσεις των υποψηφίων οδηγών γεωργικών μηχανημάτων. 3.Το γεγονός ότι στις Περιφερειακές υπηρεσίες του Υπουργείου Γεωργίας εκκρεμούν, σε σημαντικό αριθμό, αιτήσεις για απόκτηση άδειας οδηγήσεως γεωργικών μηχανημάτων αγροτών, που δεν γνωρίζουν ανάγνωση και γραφή, πλην όμως πολλοί απ’ αυτούς, γνωρίζουν τους κανόνες οδικής κυκλοφορίας, αποφασίζουμε: 1.Οι αγράμματοι υποψήφιοι οδηγοί γεωργικών μηχανημάτων θα εξετάζονται προφορικά και ιδιαίτερα, κατά ορισμένες ημέρες το μήνα, από την ίδια εξεταστική επιτροπή η οποία συγκροτείται για τις γραπτές εξετάσεις. 2.Τα θέματα που θα χρησιμοποιούνται για την εξέταση των υποψηφίων αγραμμάτων θα είναι τα ίδια με εκείνα των γραπτών εξετάσεων. 3.Οι προφορικές εξετάσεις θα διενεργούνται ως εξής: Στον εξεταζόμενο αγράμματο θα επιδεικνύεται το σήμα του Κ.Ο.Κ., από τη σχετική εικόνα του Ερωτηματολογίου και θα διαβάζεται από τους εξεταστές σ’ αυτόν η αντίστοιχη ερώτηση (Κ.Ο.Κ. και Μηχανολογίας) σε απλούστερη γλώσσα, ώστε να γίνεται απόλυτα καταληπτή απ’ αυτόν. Οι απαντήσεις που θα δίνονται από τον εξεταζόμενο, θα σημειώνονται από την Επιτροπή επάνω στα Ερωτηματολόγια (Κ.Ο.Κ και Μηχανολογίας), τα οποία μετά την εξαγωγή των αποτελεσμάτων θα υπογράφονται από αυτή. Αγράμματοι θεωρούνται όσοι δεν έχουν φοιτήσει σε σχολείο ή έχουν ενδεικτικό μέχρι και Β΄ τάξεως Δημ. Σχολείου. Τούτο θα αποδεικνύεται με αποδεικτικό σπουδών, με απολυτήριο στρατού ή με άλλο επίσημο έγγραφο Δημοσίας Αρχής και σε περίπτωση ελλείψεως τούτων με υποβολή από τον ενδιαφερόμενο υπευθύνου δηλώσεως του Ν.Δ. 105/1969, στην οποία θα δηλώνεται εάν εφοίτησε στο Δημοτικό Σχολείο και σε καταφατική περίπτωση ποίας τάξεως ενδεικτικού είναι κάτοχος. Επί των αδειών οδηγήσεως, που θα χορηγούνται σύμφωνα με τ’ ανωτέρω θ’ αναγράφεται η λέξη «αγράμματος» και για τις περιπτώσεις αυτές δεν θα ισχύει η κοινή απόφαση των Υπουργών Γεωργίας και Συγκοινωνιών αριθ. 151728/349/1.2.1978 και κατά συνέπεια οι κάτοχοι τούτων θα υποχρεούνται σ’ επανεξέταση στα θέματα του Κ.Ο.Κ. για την απόκτηση αδειών οδηγήσεως άλλων κατηγοριών οχημάτων. Κατά τα λοιπά ισχύουν οι διατάξεις της υπ’ αριθ. 168405/1525/2.11.77 Κοινής αποφάσεως των Υπουργών Γεωργίας και Συγκοινωνιών. Η ισχύς της αποφάσεως αυτής θα αρχίσει από την ημερομηνία δημοσιεύσεώς της στην Εφημερίδα της Κυβερνήσεως και θα λήξει στις 31 Δεκ. 1980. Η ανωτέρω απόφαση παρατάθηκε μέχρι 3112-1983. Βλ. απόφ. Υπ. Γεωργίας και Συγκοινωνιών αριθ. 111012/275/29 Ιαν.-13 Φεβρ. 1981, ΦΕΚ Β΄ 97, (κατωτ. αριθ. 109). Επίσης παρατάθηκε μέχρι 31-12-92 από την 167570/2-10 Απρ. 1990 (ΦΕΚ Β΄ 258), απόφ. Υπ. Γεωργ. και Μεταφ. και Επικοιν. (κατωτ. αριθ. 130). Επίσης παρατάθηκε για μια τριετία μέχρι 3112-95 από την 131415/12 Μαΐου/30 Αυγ. 1993 (ΦΕΚ-Β-653) απόφ. Υπ. Γεωργίας και Μεταφορών & Eπικοινωνιών. Η ισχύς της ανωτέρω απόφασης παρατάθηκε επ’ αόριστον χρόνον με  την με αριθ.ΔΓ 800/1831 Δεκ.1996 (ΦΕΚ Β΄1191), απόφ.Υπ. Γεωργίας και Μεταφορών και Επικοινωνιών, κατωτ.αριθ.143. 